Il-kumitat konsultattiv dwar il-ħatriet ġudizzjarji stabbilit skont l-Artikolu 255 tat-Trattat dwar il-Funzjonament tal-Unjoni Ewropea llum ippubblika s-sitt rapport ta' attività tiegħu. Xogħol il-kumitat huwa li jagħti opinjoni dwar l-idoneità tal-kandidati sabiex jaqdu d-dmirijiet ta' mħallef u ta' avukat ġenerali tal-Qorti tal-Ġustizzja u tal-Qorti Ġenerali. L-opinjonijiet tiegħu huma maħsuba biex jinfurmaw lill-gvernijiet tal-istati membri qabel ma jiddeċiedu dwar il-ħatriet. Ir-rapport ta' attività tal-kumitat jipprovdi ġabra fil-qosor tal-ħidma tal-kumitat minn Marzu 2018 sa Ottubru 2019. Jinkludi wkoll informazzjoni dettaljata dwar il-proċeduri li stabbilixxa biex jivvaluta l-kandidati u kif jinterpreta r-rekwiżiti stipulati fit-Trattat. Matul il-perjodu kopert mir-rapport, il-kumitat ta opinjonijiet dwar 43 kandidat għall-karigi ta' mħallef jew ta' avukat ġenerali fil-qrati tal-UE. Disgħa u għoxrin opinjoni kienu marbutin mal-ewwel mandati, u kienu jinvolvu eżami estensiv u seduti ta' smigħ mill-kumitat. B'kollox, tmien opinjonijiet kienu negattivi. Fil-każijiet kollha, il-gvernijiet tal-istati membri mxew mal-opinjonijiet tal-kumitat. B'rabta mal-metodi ta' ħidma użati mill-kumitat, xi elementi ġodda fir-rapport jinkludu informazzjoni dwar it-twettiq dettaljat tas-seduti ta' smigħ u t-tipi ta' mistoqsijiet magħmula lill-kandidati, kif ukoll dwar l-approċċ tal-kumitat għat-tiġdid tal-mandati. Flimkien mal-pubblikazzjoni tas-sitt rapport ta' attività tiegħu, il-kumitat illum nieda wkoll is-sit web ġdid tiegħu, li jagħti ħarsa ġenerali lejn l-attivitajiet tiegħu. Is-sitt rapport ta' attività tal-kumitat Informazzjoni ġenerali Il-kumitat previst fl-Artikolu 255 TFUE huwa magħmul minn seba' persuni magħżulin minn fost membri preċedenti tal-Qorti tal-Ġustizzja u tal-Qorti Ġenerali, membri ta' qrati supremi nazzjonali u avukati ta' kompetenza rikonoxxuta. Il-kumitat li ilu fil-kariga mill-1 ta' Marzu 2018 għandu l-membri li ġejjin: Christiaan Timmermans, eks Imħallef tal-Qorti tal-Ġustizzja tal-Unjoni Ewropea (president tal-kumitat) Simon Busuttil, eks membru tal-Parlament Ewropew u membru tal-Kamra tar-Rappreżentanti ta' Malta Frank Clarke, Prim Imħallef tal-Irlanda u President tal-Qorti Suprema Carlos Lesmes Serrano, President tal-Qorti Suprema u tal-Kunsill Ġenerali tal-Ġudikatura ta' Spanja Maria Eugénia Martins de Nazaré Ribeiro, eks imħallef tal-Qorti Ġenerali tal-Unjoni Ewropea Andreas Voßkuhle, President tal-Qorti Kostituzzjonali Federali tal-Ġermanja Mirosław Wyrzykowski, eks imħallef tat-Tribunal Kostituzzjonali tal-Polonja Il-kandidati jiġu vvalutati fuq il-bażi ta' sitt settijiet ta' kriterji: il-kapaċitajiet legali tagħhom, l-esperjenza professjonali, il-ħila tagħhom li jaqdu d-dmirijiet ta' mħallef, il-ħiliet lingwistiċi tagħhom, il-ħila tagħhom li jaħdmu f'tim f'ambjent internazzjonali fejn huma rrappreżentati diversi sistemi legali, u garanziji tal-indipendenza, l-imparzjalità, l-onestà u l-integrità tagħhom. Il-kumitat jisħaq, madankollu, li l-valutazzjoni tiegħu tal-kandidati hija valutazzjoni ġenerali. Il-valutazzjoni mill-kumitat ta' kandidati individwali ma tiġix żvelata lill-pubbliku ġenerali. Sabiex jinforma lill-pubbliku ġenerali, madankollu, ir-rapporti ta' attività tal-kumitat jagħtu informazzjoni dettaljata dwar il-metodi ta' ħidma tiegħu u l-approċċ tiegħu għall-valutazzjoni. Is-segretarjat tal-kumitat huwa pprovdut mis-Segretarjat Ġenerali tal-Kunsill.